সিকৃবি সংবাদদাতা:: হেমন্তের মিষ্টি রোদের সকালে ঢাক ঢোল পিটিয়ে সিলেট কৃষি বিশ্ববিদ্যালয়ের (সিকৃবি) ১২তম প্রতিষ্ঠাবার্ষিকী উৎসাহ উদ্দীপনার সাথে উদযাপিত হয়েছে। ২ নভেম্বর সকাল ৯ টায় সমবেত কণ্ঠে জাতীয় সঙ্গীত পরিবেশনের সাথে মূল অনুষ্ঠান শুরু হয়। এসময় জাতীয় পতাকা এবং বিশ্ববিদ্যালয় উত্তোলন করা হয়। এরপর শান্তির প্রতীক সাদা পায়রা ও রঙিন বেলুন উড়ানো হয়। সেখান থেকে শুরু হয় আনন্দ শোভাযাত্রা। নানা রঙে ও পোশাকে সজ্জিত র‌্যালিটি ক্যাম্পাসের গুরুত্বপূর্ণ সড়ক প্রদক্ষিণ করে ক্যাম্পাসে ফিরে আসে। শোভাযাত্রাটির নেতৃত্ব দেন বিশ্ববিদ্যালয়ের ভাইস চ্যান্সেলর প্রফেসর ড. মোঃ মতিয়ার রহমান হাওলাদার।